b'\n_START_ARTICLE_\nGolgata\n_START_PARAGRAPH_\nGolgata, (arameaksi Gulgalta "p\xc3\xa4\xc3\xa4kallo", m.kreik. \xce\x93\xce\xbf\xce\xbb\xce\xb3\xce\xbf\xce\xb8\xce\xb1 golgotha\xcb\x90), oli p\xc3\xa4\xc3\xa4kallonpaikaksi kutsuttu kukkula Jerusalemin Daavidin kaupungin ulkopuolella, Israelissa, jolla Jeesus Raamatun mukaan ristiinnaulittiin. Vuoren sijainnista ei ole kuitenkaan varmuutta. Suurin osa nykyajan tutkijoista uskoo Golgatan sijainneen Pyh\xc3\xa4n haudan kirkon paikalla.\n_START_SECTION_\nHistoria\n_START_PARAGRAPH_\nGolgatan paikan l\xc3\xb6ysi uudestaan perim\xc3\xa4tiedon mukaan keisari Konstantinus Suuren \xc3\xa4iti Helena, joka suoritti Jerusalemissa kaivauksia vuonna 325. T\xc3\xa4lt\xc3\xa4 paikalta viidenkymmenen metrin p\xc3\xa4\xc3\xa4st\xc3\xa4 sijaitsi my\xc3\xb6s Jeesuksen hauta. T\xc3\xa4lle paikalle Konstantinus rakennutti Pyh\xc3\xa4n haudan kirkon. Golgatan paikka Pyh\xc3\xa4n haudan kirkossa mainitaan useissa aikalaiskertomuksissa. Tuntematon Bordeaux\'n pyhiinvaeltaja kuvaa vuodelta 333 Jerusalemin Pyh\xc3\xa4n Haudan kirkkoa:_NEWLINE_\xc2\xbbVasemmalla sijaitsee pieni Golgatan kukkula, jossa Herra ristiinnaulittiin. Kivenheiton p\xc3\xa4\xc3\xa4ss\xc3\xa4 sijaitsee hautaluola, jossa h\xc3\xa4nen ruumiinsa oli ja jossa h\xc3\xa4n nousi kuolleista kolmantena p\xc3\xa4iv\xc3\xa4n\xc3\xa4. T\xc3\xa4nne on keisari Konstantinuksen k\xc3\xa4skyst\xc3\xa4 rakennettu basilika, jonka sanotaan olevan ihmeellisen kaunis.\xc2\xbb _NEWLINE_(Bordeaux\'n pyhiinvaeltaja:Itinerarium Burdigalense s. 593, 594)_NEWLINE_Jerusalemin arkkipiispa Kyrillos piti kirkkoon liittyville katekumeeneille kasteopetusta Pyh\xc3\xa4n haudan kirkossa vuonna 348, ja h\xc3\xa4n viittaa siihen, ett\xc3\xa4 Golgata sijaitsee vieress\xc3\xa4:_NEWLINE_\xc2\xbbH\xc3\xa4net ristiinnaulittiin, emmek\xc3\xa4 kiell\xc3\xa4 sit\xc3\xa4, vaan sanomme sen jopa kerskaten. Vaikka nyt kielt\xc3\xa4isimmekin, t\xc3\xa4m\xc3\xa4 Golgata, jonka l\xc3\xa4hell\xc3\xa4 nyt kaikki olemme, todistaisi minut v\xc3\xa4\xc3\xa4r\xc3\xa4ksi.\xc2\xbb _NEWLINE_( Kyrillos Jerusalemilainen, XIII Katekeesi:4)'